Tamacahut i d-isekkren aɣref, d aɣerbaz i as-yeslemden timsirin n tudert, tid i t-yessedhan ussan n usemmiḍ d laẓ akken yenna Cherif Kheddam deg tezlit  Laẓ d targit  :  Cfiɣ yiwen n wass deg ccetwa, nella nezzi-d i lkanun, nettawi-d timucuha, akken laẓ medden ad t-ttun , d tid i t-irebban ɣef wazalen n tmetti, tirrugza, liser d lḥerma, d tid i as-yemmlen ayen yelhan d wayen n diri. S yinzan, iḥeddaden n wawal i ferrun timsal, i seɛɛun azal deg tejmaɛt mi ara mlilen ɣer ugraw, ula d timɛayin teddunt deg ubrid n ferru n temsal.